b'\n_START_ARTICLE_\nResponsabilitate social\xc4\x83 a corpora\xc8\x9biilor\n_START_PARAGRAPH_\nResponsabilitatea social\xc4\x83 a corpora\xc8\x9biilor (\xc3\xaen literatura de specialitate abreviat\xc4\x83 CSR, dup\xc4\x83 forma din limba englez\xc4\x83 Corporate Social Responisibility) este un concept care se refer\xc4\x83 la o prezumtiv\xc4\x83 datorie pe care companiile (ca actori sociali) ar avea-o fa\xc8\x9b\xc4\x83 de toate p\xc4\x83r\xc8\x9bile implicate \xc3\xaen desf\xc4\x83\xc8\x99urarea ac\xc8\x9biunilor presupuse de activitatea lor economic\xc4\x83. Conceptul se refer\xc4\x83 la toate categoriile de companii, de la micro\xc3\xaentreprinderi p\xc3\xa2n\xc4\x83 la multina\xc8\x9bionale. Prin datorie se \xc3\xaen\xc8\x9belege faptul c\xc4\x83 respectiva companie trebuie s\xc4\x83 ac\xc8\x9bioneze \xc3\xaen conformitate cu obliga\xc8\x9biile pe care le are fa\xc8\x9b\xc4\x83 de p\xc4\x83r\xc8\x9bile implicate \xc8\x99i respect\xc3\xa2nd ni\xc8\x99te principii morale acceptate de-a lungul tradi\xc8\x9biei.\n_START_SECTION_\nIstoric \xc8\x99i dezvoltare\n_START_PARAGRAPH_\nConceptul, ap\xc4\x83rut dup\xc4\x83 cel de-al doilea R\xc4\x83zboi Mondial, odat\xc4\x83 cu cre\xc8\x99terea economic\xc4\x83 \xc8\x99i cu exacerbarea rolului jucat de companiile mari \xc3\xaen societate, trebuie delimitat de acela de ac\xc8\x9biune responsabil\xc4\x83 din punct de vedere social. Acest din urm\xc4\x83 concept a ap\xc4\x83rut cu mult \xc3\xaenaintea secolului XX \xc8\x99i se refer\xc4\x83 mai degrab\xc4\x83 la un punct singular din strategia unei companii vizavi de p\xc4\x83r\xc8\x9bile implicate, f\xc4\x83r\xc4\x83 fi necesar vreun angajament fa\xc8\x9b\xc4\x83 de acestea sau fa\xc8\x9b\xc4\x83 de valorile sociale preexistente. Prin contrast, responsabilitatea social\xc4\x83 a corpora\xc8\x9biilor reprezint\xc4\x83 tocmai un angajament luat fa\xc8\x9b\xc4\x83 de societate \xc8\x99i p\xc4\x83r\xc8\x9bile implicate \xc3\xaen ceea ce prive\xc8\x99te ac\xc8\x9biunile din sfera activit\xc4\x83\xc8\x9bii economice.\n_START_SECTION_\nPerspective asupra responsabilit\xc4\x83\xc8\x9bii sociale a corpora\xc8\x9biilor\n_START_PARAGRAPH_\nConceptul este utilizat de etica \xc3\xaen afaceri, ramur\xc4\x83 a eticii aplicate, cu mai multe sensuri, dintre care cele mai adesea \xc3\xaent\xc3\xa2lnite sunt sensul libertarian \xc8\x99i sensul comunitarian._NEWLINE_Sensul libertarian, sau sensul restr\xc3\xa2ns al responsabilit\xc4\x83\xc8\x9bii sociale a corpora\xc8\x9biilor, se suprapune viziunii exprimate de Milton Friedman \xc8\x99i se refer\xc4\x83 la limitarea conceptului mai sus amintit la activit\xc4\x83\xc8\x9bile care \xc3\xaei sporesc profitul \xc3\xaen limitele legii, prin folosirea adecvat\xc4\x83 a resurselor disponibile. Acest lucru implic\xc4\x83 angajarea \xc3\xaen competi\xc8\x9bia deschis\xc4\x83 a pie\xc8\x9bei f\xc4\x83r\xc4\x83 folosirea mijloacelor ilicite \xc8\x99i, conform lui Younkins, respectarea drepturilor individuale ale angaja\xc8\x9bilor \xc8\x99i a angajamentelor luate fa\xc8\x9b\xc4\x83 de ace\xc8\x99tia, de furnizori \xc8\x99i de clien\xc8\x9bi._NEWLINE_Perspectiva comunitarian\xc4\x83 extinde, \xc3\xaen primul r\xc3\xa2nd, sensul conceptului de p\xc4\x83r\xc8\x9bi implicate la totalitatea indivizilor sau grupurilor de indivizi care sunt afectate direct de ac\xc8\x9biunile unei companii. \xc3\x8en aceast\xc4\x83 ordine de idei, responsabilitatea social\xc4\x83 va fi definit\xc4\x83 nu numai \xc3\xaen func\xc8\x9bie de angaja\xc8\x9bi, furnizori \xc8\x99i clien\xc8\x9bi, ci \xc8\x99i fa\xc8\x9b\xc4\x83 de comunitate \xc8\x99i binele acesteia, \xc3\xaentruc\xc3\xa2t o companie este beneficiara direct\xc4\x83 a resurselor disponibile \xc3\xaen respectiva comunitate. Prin urmare, o companie poate fi considerat\xc4\x83 responsabil\xc4\x83 din punct de vedere social dac\xc4\x83, pe l\xc3\xa2ng\xc4\x83 respectarea angajamentelor luate fa\xc8\x9b\xc4\x83 de p\xc4\x83r\xc8\x9bile interesate enumerate de adep\xc8\x9bii perspectivei libertariene, se distinge prin acte de filantropie \xc8\x99i dac\xc4\x83 supune toate ac\xc8\x9biunile ei din sfera economic\xc4\x83 unei confrunt\xc4\x83ri cu valorile sociale specifice comunit\xc4\x83\xc8\x9bii \xc3\xaen care \xc3\xae\xc8\x99i desf\xc4\x83\xc8\x99oar\xc4\x83 activitatea.'